Maatskappye moet opdok ná bedrog met wêreldbekerDie Groenpunt-stadion in Kaapstad. (Foto: Arne Müseler via Wikimedia Commons ) Top‑ Suid-Afrikaanse maatskappye wat van kontrakbedrog beskuldig word vir die bou van die 2010‑Fifa-wêreldbekerstadion in Kaapstad, moet nou meer as R93 miljoen in ’n skikking buite die hof betaal. Luidens ŉ gesamentlike verklaring het die konstruksiemaatskappye WBHO, Stefanutti Stocks en Aveng Africa ŉ ooreenkoms met die Kaapstadse metro bereik om die agt jaar lange dispuut oor die bou van die Groenpunt-stadion te besleg. Die skikking sluit ’n betaling van R31,3 miljoen deur elke kontrakteur oor die volgende drie jaar in. “Daar is wedersyds ooreengekom dat dit in die beste belang van alle partye is om tot ŉ minlike skikking oor die aangeleentheid te kom eerder as om ŉ uitgerekte, duur arbitrasie- en hofproses verder te verleng,” lui die verklaring. Suid-Afrika het R20 miljard aan die bou en opknapping van 10 stadions bestee wat destyds vir die sokkertoernooi gebruik is. Vyf stadions is nuut gebou, waaronder die 95 000-sitplek Soccer City in Soweto (nou die FNB-stadion), wat die opening- en eindwedstryde aangebied het. Altesame 21 maatskappy het in 2014 erken dat hulle bedrieglik opgetree het en skikkings van altesame R1,4 miljard rand betaal. WBHO, Stefanutti Stocks en Aveng Africa het egter aanvanklik enige wangedrag ontken. Die Mededingingskommissie het destyds gesê dat tientalle firmas oor die megaprojekte “saamgespan” het om bedrog te pleeg – onder meer deur tenders aan mekaar toe te ken en koste op te jaag. Geordin Hill-Lewis, Kaapstad se burgemeester, het die skikkingsooreenkoms van R93 miljoen verwelkom. Volgens hom is ŉ sosiale belegging van minstens R42,5 miljoen vir sonkragstelsels in die metro gewaarborg. Hill-Lewis hoop ook dat die skikking ŉ presedent sal skep wat kontraksamespanning in die toekoms sal verhoed. “Die konstruksiebedryf het die uitwerking van swak ekonomiese groei oor die afgelope dekade gevoel, en die herstel van dié sektor is deurslaggewend vir ekonomiese groei en werksgeleenthede.”